Antallet af uledsagede 17-årige asylansøgere falder, og derfor bliver de unge beboere i på Asylcenter Tranum flyttet til Center Hviding i Tønder Kommune.

19 uledsagede 17-årige asylansøgere bor lige nu på Asylcenter Tranum. Men det er snart slut. Udlændingestyrelsen har besluttet at flytte de 19 beboere til Center Hviding, der ligger i Tønder Kommune, mens resten af asylansøgerne på Asylcenter Tranum stadig bliver boende. Det er færre ansøgninger om asyl fra de 17-årige uledsagede unge, der gør, at det giver mening at samle dem. Flytningen betyder, at Jammerbugt Kommune har opsagt 16 medarbejdere. - Vi er ærgerlige over at skulle sige farvel til gode medarbejdere, men vores normering er beboerafhængig, så det må vi indrette os efter, siger borgmester Mogens Gade. De 17-årige er blevet undervist på den tidligere Halvrimmen Skole. Frem mod årsskiftet vil de andre beboere på asylcenteret i Tranum overtage lokalerne til undervisning. Derudover bliver 21 værelser samt kontorer for personale ført tilbage til de oprindelige asylcenterpladser. Udlændingestyrelsen har desuden lukket Center Vrå og flyttet de 100 pladser til det tidligere Dronninglund Sygehus.